**Evaluarea psihologică** urmărește investigarea comportamentelor și a funcțiilor psihice ale individului, evidențierea eventualelor tulburări psihice, dar și modalitățile de funcționare deficitare ce se pot îmbunătăți semnificativ prin psihoterapie.

Prin diagnostic și evaluare psihologică înțelegem investigarea și psihodiagnosticul tulburarilor psihice dar și a altor condiții de patologie în care sunt implicate mecanisme psihologice.

***Evaluarea psihologica*** poate cuprinde:

* evaluarea stării de sănătate mintală;
* evaluarea cognitivă și neuropsihologică;
* evaluarea comportamentală;
* evaluarea emoționala (afectivă);
* evaluarea personalității și a mecanismelor de adaptare/apărare;
* evaluarea anumitor aspecte psihologice specifice cuplului și familiei;
* evaluarea gradului de discernământ;
* evaluarea dezvoltării psihologice.

***Evaluare psihologică*** se desfașoară sub forma unei discuții, psihologul urmărește aflarea datelor biografice ale persoanei, identificarea unor situații sau evenimente (accidente, traume, abuzuri) care ar fi putut produce efecte în timp, identificarea unor simptome, identificarea unui istoric de viață. De asemenea psihologul clinician poate decide necesitatea includerii în procesul de evaluare și a unei serii de teste psihometrice. Numărul de ședințe diferă în funcție de evaluarea solicitată.

# Evaluare psihologică la adulți

În cazul evaluării adulților accentul este pus pe clarificarea zonelor cu probleme, identificarea resurselor și abilităților existente, dezvoltarea unor obiective realiste și pe furnizarea unui tratament personalizat. Întreaga evaluare psihologică rezultă din analiza datelor biografice, testelor psihologice, interviului clinic.

# Evaluare psihologică la copii și adolescenți

Din proprie iniţiativă sau la recomandarea unui medic care are nevoie de profilul psihologic al copilului, se întâmplă ca părinţii să ajungă cu copiii lor, la diferite vârste, în cabinetul unui psiholog.

Înainte de a duce copilul la evaluarea propriu-zisă este de preferat ca părinţii să discute separat cu psihologul pentru a-i furniza acestuia informații suplimentare.

Evaluarea clinică trebuie de asemenea precedată de o pregătire sumară a copilului pentru şedinţele prin care va trece şi de o încurajare în ideea obţinerii de către psiholog a unor răspunsuri sincere, cu asigurarea că, indiferent de răspunsuri, şedinţele nu vor avea consecinţe nedorite pentru copil. Abia ulterior începe evaluarea.

Scopul evaluarii psihologice este cunoașterea în ansamblu a copilului sau adolescentului pentru a găsi programe adecvate care să-i stimuleze dezvoltarea.

Este foarte important pentru parinți să-și poată adapta comportamentul și atitudinea în funcție de cerințele copilului și să-i înțeleagă nevoile la un nivel profund.

Evaluarea psihologică are ca scop cunoașterea caracteristicilor personalității fiecărui copil și adolescent, fiind vizate ariile de dezvoltare motorie, senzorială, cognitivă, afectiv-motivațională, socio-relațională și de autonomie personală.

Evaluarea are două obiective:

1. *de a furniza un profil psihologic* plecând de la evaluarea următoarelor dimensiuni: nivel cognitiv (QI), semne şi simptome ale principalelor tulburări psihice (depresie, anxietate, ADHD – deficit de atenţie / hiperactivitate, tendinţe obsesiv-compulsive, probleme de conduită, comportamente disruptive etc.), patternuri emergente de personalitate, competenţe sociale şi academice, strategii de coping.
2. *de a furniza asistenţă de specialitate* pentru a ȋnţelege cât mai bine modul de funcţionare a copilului sau a adolescentului ȋn plan psihologic şi comportamental.

În funcţie de motivele pentru care este solicitată consultaţia psihologică, specialistul recurge la anumite instrumente şi proceduri. Procesul de evaluare se derulează, de obicei, pe durata a două - trei şedinţe de aproape o oră, organizate sub formă de: interviu clinic, administrare teste, concluzii şi recomandări de specialitate.

  Ȋn procesul de evaluare sunt utilizate instrumente psihologice standardizate şi validate ştiinţific adaptate cultural şi normate pe populaţia din România care oferă o cunoaştere validă a factorilor psihologici care contribuie la starea de sănătate mintală şi funcţionarea adaptativă.

Ȋn urma evaluării se formulează un psihodiagnostic ȋn cazul problemelor de sănătate mintală, se identifică ariile problematice, vulnerabilităţi şi factorii de risc, se pun bazele privind pregătirea unor programe particularizate de intervenţie.

**Se poate realiza pentru toate categoriile de vârsta, folosind instrumente specifice adecvate fiecărui copil în parte.**